Ezra Kɛ Israelbii Lɛ Ma Sɔlemɔ Shĩa Lɛ Ekoŋŋ | Biblia Mli Sane\nNibii ni amɛma klɛŋklɛŋ lɛ ateŋ ekome ji afɔleshaa latɛ. Biɛ ji he ni amɛbaanyɛ amɛkɛ kooloi ashã afɔlei yɛ, aloo amɛkɛ nikeenii abaha Yehowa. No sɛɛ nyɔji fioo ko lɛ, Israelbii lɛ bɔi sɔlemɔtsu lɛ maa. Shi henyɛlɔi ni yɔɔ shikpɔji ni bɛŋkɛ amɛ lɛ anɔ lɛ sumɔɔɔ ni Israelbii lɛ maa. No hewɔ lɛ amɛbɔ mɔdɛŋ ni amɛwo amɛhe gbeyei ni amɛkpa. Yɛ naagbee lɛ, henyɛlɔi nɛɛ ha Persia maŋtsɛ hee lɛ fee mla ni eha akpa tsũ lɛ maa.\nAfii pii baho. Agbɛnɛ afii 17 sɔŋŋ nɛ kɛjɛ be mli ni Israelbii lɛ ku amɛsɛɛ kɛjɛ Babilon kɛba. Yehowa tsu egbalɔi Hagai kɛ Zakaria ni amɛkɛɛ gbɔmɛi lɛ koni amɛbɔi tsũ lɛ maa ekoŋŋ. Gbɔmɛi lɛ kɛ amɛhiɛ fɔ̃ Nyɔŋmɔ yelikɛbuamɔ nɔ, ni amɛbo gbalɔi lɛ atoi. Amɛje shishi amɛma tsũ lɛ ekoŋŋ, eyɛ mli akɛ mla yɛ akɛ amɛkama dɔŋŋ.\nTatnai ŋma wolo kɛtee Babilon ni eyabi kɛji Koresh, ni nakai beaŋ nɔŋŋ lɛ egbo lɛ, kɛɛ nakai lɛɛlɛŋ lo. Etsɛɛɛ kɛkɛ ni wolo jɛ Persia maŋtsɛ hee lɛ dɛŋ kɛba. Ekɛɛ akɛ Koresh kɛɛ nakai lɛɛlɛŋ. No hewɔ lɛ maŋtsɛ lɛ ŋma akɛ: ‘Ha ni Israelbii lɛ ama amɛ Nyɔŋmɔ lɛ sɔlemɔwe lɛ. Ni miifã bo ni oye obua amɛ.’ Aaafee afii ejwɛ mli lɛ, agbe sɔlemɔwe lɛ maa naa, ni Israelbii lɛ ná miishɛɛ waa.\nAfii babaoo baho lolo. Agbɛnɛ aaafee afii 48 nɛ ni agbe sɔlemɔwe lɛ maa naa. Ohiafoi ji gbɔmɛi ni yɔɔ Yerusalem lɛ, ni maŋ lɛ kɛ Nyɔŋmɔ sɔlemɔwe lɛ bɛ fɛo. Beni Israelnyo Ezra yɔɔ Babilon lɛ, ená ele akɛ ehe miihia ni asaa Nyɔŋmɔ sɔlemɔtsu lɛ mli. No hewɔ lɛ, ole nɔ ni efee?\nKɛmaje Mɔ Ko Kɛmaje Mɔ Ko Nyɔŋmɔ Yelikɛbuamɔ Mli Hekɛnɔfɔɔ\nmy sane 81